**Gyulafehérvár V.**

**Az érseki palota** (Mihai Viteazul u. 21. sz.)

A székesegyház főbejáratától jobbra, a vár délnyugati sarkában van az érseki palota. A félköríves boltozatú kapun keresztül lehet bejutni a négyszögű belső udvarra. A boltív alatt, jobbra nyílik a kapusszoba, ahol útbaigazítást lehet kérni, és egyházi könyveket, képeslapokat lehet vásárolni. Balra egyházi múzeum van, amit érdemes meglátogatni.

A Szent István király által 1009-ben alapított püspökség az erdélyi püspökség nevet viselte 1932-ig, amikor a nevet a hatalom nyomására gyulafehérvári püspökségre kellett változtatni. 1991-től a Vatikán érseki rangra emelte a püspökséget.

Kezdetben az erdélyi püspökség tulajdona volt a mostani palota, valamint a mellette álló épület, melyet a „Fejedelmi palota” néven ismernek. 1542-ben, Buda eleste után, a püspöki palota, valamint a püspökség vagyona az alakuló fejedelemség tulajdonába került.

Erdély fejedelmei majdnem 150 évig innen kormányozták az országot. A lengyelországi hadjárat után, 1658–1660 között, a török-tatár hordák kirabolták és felégették a várost. A fejedelmi palota egy részét az osztrákok kaszárnyává alakították át 1690 után. A püspökség újraszervezésekor, 1716-ban kapta vissza a jelenleg is használt épületet. Az egykori püspöki és fejedelmi palota másik részét most renoválják. Hiába dőltek meg politikai rendszerek, változtak az országhatárok, a volt fejedelmi palotában 300 évig katonaság volt. A vár történetének érdekessége, hogy csupán 1918 októberében, az Osztrák-Magyar monarchia összeomlásakor maradt őrség nélkül. A várat a frontról hazatérő román katonák szállták meg, a fegyverraktárakat lefoglalták. Ez a biztonságot nyújtó körülmény nagymértékben befolyásolta a románokat, hogy itt gyűljenek össze 1918. december 1-jén.

Az érsekségi épületek négyszögű udvart fognak közre. Az emeletes épületrészekben találhatók a lakosztályok és az irodák. Az egyszintes épületek gazdasági célt szolgálnak. A bejárati kaputól jobbra napórát helyeztek el az északi szárny falán. Egyesek szerint Izabella királyné és János Zsigmond 1542-ben itt rendezkedett be az erdélyi fejedelemség megalakulásakor.

A püspökség az idők folyamán szükséghelyzetben más intézményeknek is helyet biztosított az épületben. 1753 és 1758 között a püspökségi rezidenciában kapott helyet a frissen alapított papnevelő intézet is.

Nagyon sok kár esett a palotában a város 1849-es ostromakor, amikor a tetőszerkezet teljesen leégett.

Dr. Faragó Ferenc 1953-ban, Márton Áron püspök bebörtönzése idején, itt rendezte be a római katolikus Kántoriskolát, amely ebben az épületszárnyban működött 1995-ig. A kommunista rendszer idején az ország területén az egyedüli magyar tannyelvű katolikus középiskola volt megtűrt statussal, ami azt jelentette, hogy az állam nem ismerte el középiskolaként. Az itt végzett diákok a papnevelő intézetben folytathatták tanulmányaikat, vagy kántorok lettek. Az épületszárnyban napjainkban az érseki hivatal működik. Ugyanakkor a vendégszobák, az irattár és az érseki kápolna is itt kapott helyet.

A déli szárny emeleti, külső falán Batthyány Ignác püspök címere van elhelyezve, a felirat az épület 1786-ban való restaurálását említi. Ebben a szárnyban lakott Márton Áron püspök, akinek lakosztályát eredeti állapotban őrizték meg. Ugyanebben a szárnyban van a nagy gyűlésterem, amelynek a falain az újkori (1716 utáni) püspökök képei láthatók.

Az épületek alatt pincék vannak, amelyeket a fejedelemség idején börtönnek használtak. Jelenleg a püspökség híres borainak tárolására használják őket. A borok nagy része a plébániákra kerül miseborként.

A vár legmagasabb pontja a Bethlen bástya, amely a palota délnyugati részén áll, és a szépen rendezett érsekségi park kapott helyet benne. Ez a világtól elzárt rész pótolta a szabad természetet Márton Áron püspöknek szobafogsága idején. Az a filegória is ebben a parkban található, amelyben a püspök oly gyakran tartózkodott és dolgozott.

**A volt fejedelmi palota** (Militarilor u. 8. sz.)

    A székesegyház déli oldalán a szentéllyel párhuzamosan van a majdnem száz méter hosszú reneszánsz épület, amely az erdélyi fejedelmek székhelye volt.

Az erdélyi fejedelemség megalakulása előtt (1541) a püspökséghez tartozott, ezen a részen volt a káptalani iskola. A fejedelemség kezdetén János Zsigmond tétette rendbe, valószínűleg lengyel mesterekkel. 1658 és 1660 között a török-tatár csapatok kirabolták és felégették. Az osztrákok 1690 után kijavították, egy darabig az osztrák kormány hivatalnokai laktak benne, akik az adórendszer kidolgozásával, a bányák megszervezésével és a pénzverde vezetésével voltak megbízva, később kaszárnyává alakították át. Most, mivel a katonaság kivonult belőle és a polgármesteri hivatal tulajdonába ment át, felújítás alatt áll, restaurálják és állítólag a régi fényéből is megpróbálnak visszahozni valamit, úgy tűnik turisztikai látványosság lesz.  Kívülről látható a két boltíves bejárat, amelyek két négyszög alakú belső udvarra vezetnek. A külföldi utazók leírásai fényesen berendezett, márványlépcsős, freskókkal, szökőkutakkal, keleti szőnyegekkel díszített fejedelmi palotáról beszélnek. Fénykorát Bethlen Gábor (1613–1629) és I. Rákóczi György (1630–1648) fejedelem idején érte el. A baloldali kapubejárat melletti falban domborművet helyeztek el 1975-ben, amely Vitéz Mihályt ábrázolja. Az épület előtt 1968-ban felállított lovasszobor szintén a havasalföldi vajdának állít emléket.

**Jerikó** (Mihai Viteazul u. 17. sz.)

A mostani épület helyén 1758-ban római katolikus papnevelő intézetet építettek, amely 1778-ig működött az épületben. Ezután is voltak benne tantermek, de tanárok is laktak benne. 1792 után már csak kanonokok és tanárok lakták. Ezt az épületet 1901 szeptemberében kezdték bontani, a mostani épületet 1902-ben építették újra. Az államosításig a Majláth gimnázium tanárai laktak benne, azt követően idegeneknek adták bérbe. A hetvenes években fokozatosan kiürült, és a plébánia, illetve a kántoriskola bentlakása kapott helyet benne. 1995-ben a bentlakás átköltözött az új épületbe (a Păcii utca 4. sz. alá).

Napjainkban a Jerikóban a hegyaljai római katolikus esperesség, valamint a plébániahivatal van. Az épület többi részében egyházi alkalmazottak laknak. Kerítés nélküli épület, az utcáról nyíló két bejárattal.

**A volt pénzverde és törvényszék**

A Jerikó mögött egy hosszú, romos fal húzódik ablakokkal, két beomlott boltívű kapuval (közben a boltíveket visszaépítették) (Militarilor u. 4 sz.). 1713 és 1871 között itt működött a fejedelmi pénzverde, ahol arany- és ezüstpénzeket vertek, s ezeket E betűvel jelölték. A pénzverő intézetet 1871-ben Körmöcre vitték, csak a fémbeváltó hivatal maradt meg ideiglenesen. 1873-ban a királyi törvényszék, járásbíróság, telekkönyvi hatóság és a börtön költözött ide, az épületet átalakították a szükségletnek megfelelően.  A törvényszék 1908-ig működött az épületben. Ekkorra elkészült az alsóvárosban található törvényszék impozáns épülete, amelyben jelenleg a polgármesteri hivatal és a prefektúra van. A középkorban egy apácakolostor és templom állt a helyén. A zárda kör alakú kápolnáját a törvényszék tárgyalóteremként használta.

Mivel a 20. század elején ide akarták építeni az új hittudományi főiskolát, az épületeket 1908-ban lebontották, csak a most látható romos falrész maradt meg. Az első világháborúban az alapítványi pénz elúszott, a körülmények megváltoztak, és a terület beépítetlen maradt. A jelenleg itt álló épületet később emelték, napjainkban a Gyerekek Palotája (Palatul Copiilor) van benne. A terület déli oldalán jól láthatók a régi vár falai. A falak előtt megnézhetjük a római castrum falmaradványait, melyeket a régészek a kilencvenes évek elején tártak fel. Jól megfigyelhető, hogy a középkori vár a castrum alapjaira épült. Innen jobbra és balra látszanak a középkori várból megmaradt bástyák, amelyeket Bethlen Gábor építtetett. (A jobboldali bástya, kb. 250 méterre, az érsekségi park).

**Az élelmezési laktanya**

Visszatérve a vár főutcájára (Mihai Viteazul) és tovább haladva kelet felé, már messziről szemünkbe ötlik a vár monumentális harmadik kapuja. A kaputól jobbra a várral egyidőben épült katonasági épületeket (Mihai Viteazul u. 9. sz.) látunk, amelyeket raktárnak használtak. Itt volt a katonai sütőház, lisztraktár, szénatartó, gabonaraktár búza, zab, kukorica részére, itt volt a nagy faraktár. Ugyanebben az épületben laktak az élelmezési tisztek és a legénység. 2000 után ezeket az épületeket is felújították. A félköríves kapu alatt bemenve, az ott levő épületben szállodát alakítottak ki (Hotel Medieval)

**A volt Ferenc József utászlaktanya**

  A katonai élelmezési laktanyával szemben a Károly kapu baloldali részén (Mihai Viteazul u. 10. sz.) volt a 18. században letelepedett bulgarita ferencesek kolostora, amelyet az 1849-es júniusi és júliusi ostrom idején a honvédsereg romhalmazzá lőtt. A területet letakarították, és 1897-ben laktanyát építettek helyére. Ugyancsak ezen a részen volt 1716-ig a református püspöki palota. A laktanya felépítése előtt, a várpark felé eső oldalon több ház állott. Az utca sarkán (Mihai V. utca és Romana utca) állott a püspökség Galamb nevű vendéglője, a másik sarkon (ahol a laktanya épülete végződik) állott a Zöldfa vendéglő.

**A vár első kapuja**

Ha a látogató a régi városból jön fel a várba (Mihai Viteazul u.) – tehát kelet felől –, akkor az első kapun kell áthaladnia. Három félköríves diadalív formájú nyílás található rajta, a középső nagyobb, a két szélső kisebb. Középen fent a Habsburg címer látható, a kétfejű sas koronával a fején, illetve a hatalom jelei, a jogar és a kard a karmai között. A címer pajzsán VI. Károly osztrák császár (illetve III. Károly magyar király) monogramja van kivésve. Kétfelől két emberi alak: az egyik Mars, a háború istene, a másik Vénusz, a szerelem istennője kezében tükörrel. Kétfelől két kőágyú őrködik a városra irányítva.

A két kiskapu fölött kívül és belül egy-egy dombormű van. Kívül, jobbra, Herkules harca Anteusszal, Gea fiával; balra a Rómát alapító Aeneas, a Julia nemzetség őse, amint hátán menti ki apját az égő Trójából. Belül, jobbra, Perseus látható, amint Medúza levágott fejét a kezében tartja; balra Herkules harca a nemeai oroszlánnal figyelhető meg. 2007-ben  gyönyörűen felújították.

**A vár második kapuja**

A második kapuhoz meredek út visz fel. Ezt a részt lőrésfolyosó néven tartják számon, mivel baloldalán végig lőrések vannak. A kapu a mintegy 130 méteres folyosó végén volt, 1935-ben a lebontották, helyén csak két oszlop maradt, kőbe faragott robbanó bombákkal a tetejükön. A kapukat fenntartó két Atlasz sokáig a múzeum bejáratát őrizte. 2009-ben a második kaput restaurálták, az atlaszok visszakerültek eredeti helyükre.

A második és a harmadik kapu közötti teraszon állították fel 1937-ben közadakozásból Horea, Cloşca és Crişan obeliszkjét, melynek magassága 22,5 m. Az anyagiak előteremtéséhez gyűjtést rendeztek; az egész ország diáksága hozzájárult pénzadománnyal az emlékmű felállításához. Tervezője E. Mihălţan, kivitelezője I. Negrulea kőfaragó művész.

**A vár harmadik kapuja**

A harmadik kapu vagy Károly kapu a legszebb; barokk stílusban épült, diadalív bejáratú, monumentális alkotás. Balról a Savoyai bástya, jobbról a Kapisztrán Szent János bástya védte. Három nyílása van: középen egy nagyobb, kétfelől kisebb, félkörzáródású kapun lehet bejutni a várba. A kapu piramis formában végződik. Legfelül VI. Károly osztrák császár (vagy III. Károly magyar király) lovasszobra látható, amint a legyőzött, ijedt arcú, földre rogyott törökök között lépked. A főbejárat fölött a kétfejű sas, a Habsburg-ház címere, Erdély címerével a mellén. A kiskapuk fölött két dombormű van, melyek Savoyai Jenő törökök elleni hadjáratát örökítik meg, az idő foga nagyon kikezdte őket. A jobboldalin III. Károly magyar király Savoyai Jenőnek egy kardot és egy zászlót ad át a következő latin nyelvű felirattal: „In hoc signo vinces”, vagyis „E jelben győzni fogsz”.  (A történelem folyamán e jelmondatot Nagy Konstantin császárral hozzák kapcsolatba.)

A bal felőli kiskapu fölött szintén Savoyai Jenő látható, amint a törökök feletti győzelem után két oroszlán által húzott harckocsiban fogadja egy hölgy kezéből - aki Ausztriát jelképezi - a vár makettjét. A kapun török foglyok csoportját, valamint fegyvereket, zászlókat faragtak ki kőből, amelyek a törökök feletti győzelem zsákmányát képezik.

A kapu belső felén, fent, négy szobor van elhelyezve, amelyek a négy erényt jelképezik: a bőséget, az okosságot, az igazságot és az erőt. Középen egy leegyszerűsített címer látható VI. Károly monogramjával; kétfelől Atlaszok alakjai, a kiskapuk fölött harci jelenetek, a baloldalon lovassági támadás, jobboldalon a gyalogság támadása látható az ellenség tüzérsége ellen. A kapu belső oldala sűrűn díszített kőből faragott harci felszerelésekkel. A kiskapuk fölött baloldalon Steinville- címer, jobb felől a Sforza-címer látható. A keményfából készült kapuszárnyak eredetiek

A kapuban kétfelől szobák vannak az őrség részére, itt volt a fogda a szabályokat áthágó katonák áristomba vetésére. A jobboldalon lépcsősor vezet fel a harmadik kapura.

**A vár negyedik kapuja**

A vár negyedik kapuja a nyugati oldalon van, a Szent Mihály és a Szentháromság bástyák között, ahol a várfalakat lebontották (ha az ortodox templommal szemben állunk, annak a jobb oldalán levő bejárat mellett, a katolikus székesegyház előtt). A negyedik kaput Új kapunak (így szerepel az osztrák térképeken is) vagy a püspök kapujának is szokták nevezni. Külső része nagyon egyszerű, kőkeretes, bolthajtásos, díszítés nélküli alagútszerű nyílás. A belső fele díszesebb: két Atlasz tartja fent a kapu felső részét, felül robbanóbombák vannak, középen a kétfejű koronás sas karddal és jogarral, kétfelől pedig harci felszerelések díszítik.

A kapu alatt szobák vannak a kapuőrségnek, bal felől lépcső vezet fel a volt tiszti fogdához. Ide azokat a tiszteket zárták, akik a katonai szabályokat hágták át kisebb mértékben.

**A vár ötödik és hatodik kapuja**

Az ötödik kapu tulajdonképpen egy 20 méteres alagút észak-dél irányban, melynek déli nyílása kőkeretes. A kapu előtt hét méter széles sánc van híddal. A hatodik kapu mintegy 65 méterre helyezkedik az ötödiktől, egyszerű kőoszlopos, vasrácsos kapu, az állami levéltár mellett nyílik a szabadba.

Az első, a második, az ötödik és a hatodik kaput az elővédrendszerbe építették, a tömör várfal kapuit a harmadik és a negyedik kapu képezi, amelyek a legmasszívabbak.

A várnál dolgozó kőfaragó csoportot Johannes König bécsi kőfaragó mester irányította, aki később Kolozsváron telepedett le.

A várat eredetileg nagyobbra tervezték. Egy részének át kellett volna nyúlnia a városi temető fölötti dombra, mivel a vár innen volt a legsebezhetőbb. A munkálatokat 1738-ban fejezték be. A sors iróniája, hogy soha ostromló török csapat nem járt a falai alatt. Egyetlen komolyabb támadást intéztek a vár ellen, 1849-ben, a magyar szabadságharc idején, és az egyetlen vár volt Erdély területén, amelyet a magyar szabadságharcosok Bem tábornok vezetésével sem tudtak bevenni.

Az első világháborút követően a vár elvesztette stratégiai fontosságát. 1920–1922 között a román hatóságok engedélyével lebontották a falakat a negyedik kapu és a Szent Mihály bástya között. A sáncokat betömték, a téglákat pedig felhasználták az ortodox koronázási templom építésére. Az egész várrendszer óriási károkat szenvedett, javításokat nem végeztek rajta, egy része szemétdombbá vált. Az 1999-től beindult helyreállítási program keretében a várat restaurálták, turisztikai látványosság, valamint a város büszkesége lett. Amit sohasem hittem volna, az ortodox templom előtt betömött sáncokat is kitakarították! A vár utcáin életnagyságú bronzszobrok jelentek meg, melyek még varázslatosabbá teszik a helyet. A másik látványosság a várőrség felállítása, korabeli öltözetben és a nagy látványosságot nyújtó, délben 12 órakor történő őrségcsere.

**A vár parkja**

Délen a Mihai Viteazul utca, keleten a Mitr. A. St. Şuluţiu (volt Romana) utca, északon a N. Iorga (volt Unirii) utca, nyugaton pedig a volt tiszti kaszinó, most az Egyesülési Múzeum fogja közre. Régen a vár piaca volt, később sétatérnek nevezték, a vár építésekor alakították ki parknak. Az első világháború előtt vasárnaponként, 11 órakor, a katonazenekar térzenét szolgáltatott.

A Custozza emlékmű a várban állomásozó 50-es osztrák gyalogezred 1886-ban Custozza (Olaszország) mellett elesett tisztjeinek és (erdélyi) katonáinak állított emléket. Obeliszk formájú, kb. 4 méter magas, gránitból faragva, tetején kiterjesztett szárnyú ágyúgolyóval, melynek érdekes a története. Az 1948-ban bekövetkezett rendszerváltáskor a katonai temetőben levő emlékművön kereszt állt, amelyet onnan levettek és helyébe a fent említett szárnyas ágyúgolyót tették.

Az 1989-es események után a szárnyas ágyúgolyó visszakerült eredeti helyére, a kereszt úgyszintén. Az emlékművet 1906-ban készítették. Előtte lépcsők vannak, körötte pedig két sor, lánccal összekötött ágyúgolyós kerítés.

Az 50-es gyalogezred kétszáz évig állt fenn a várban, 1918-ban számolódott fel az osztrák-magyar monarchia összeomlásakor.

Az obeliszk négy oldalán háromnyelvű felirat olvasható. A nyugati oldalon német nyelvű a felirat: „Seid treu und standhaft gleich euern Vatern!” vagyis „Legyetek hűek és kitartóak, mint a ti atyáitok”. A déli részen román nyelvű felirat, utána az elesettek névsora olvasható. A keleti részen német nyelvű feliratot helyeztek el, utána névsorral; az északi részen pedig magyar nyelvű felirat olvasható, amelyet névsor követ. Különös, hogy bár az első világháborút követően szinte sportot űztek abból, hogy a más nyelvű feliratokat eltüntessék, az említett feliratok épen maradtak.

A park keleti részében van a neogótikus, kőből faragott Losenau emlékmű, sajnos eléggé megrongálódott állapotban. 1853-ban készítették, mellyel Ludwig von Losenau osztrák 3-as tüzérségi  tábornoknak állítottak emléket, aki a szabadságharc idején az emlékezetes 1849. november 9-iki, a piski Maros-hídért vívott csatában Bem tábornok ellen harcolt és sebesült meg. A csata után két nappal Nagyszebenben a kapott sebeibe belehalt. Az emlékmű négy oldalán fent, fémből készült német nyelvű írás a tábornok életét mutatja be. Középen valamikor négy szobor állt, mára már csak egy maradt, az is fej nélküli, könyvet tart a kezében. Elképzelhető, hogy a négy evangélista szobrát faragták ki kőből. Az alsó részen még négy táblának látszik a helye, amelyek az idők során eltűntek. Az emlékműre szél által kidöntött fa esett rá, ami nagyon megrongálta, letörte a gótikus faragványokat. 1990 után ezt is restaurálták, valamint a parkban egy szabadtéri múzeumot rendeztek be, ahol meg lehet tekinteni a római kori épületek alapjait.

**A Bethlen kollégium épülete**

(Mitr. Al. Şt. Şuluţiu – volt Romana – u. 2. sz.)

A park keleti felén, az út másik oldalán emelkedik a kétemeletes kaszárnya épülete, amelyet 1897-ben építettek. Utána, a zsákutca végén, jobbra következik a Bethlen Gábor alapította kollégium egyemeletes, rácsos épülete. E két épület között vezetett ki az út a középkori várból a Szent György kapun keresztül kelet felé. A kollégiumot 1622-ben alapította a fejedelem, 1629-ben akadémiai rangot kapott. Itt tanárkodott Alsted, Piscator, Opitz Márton és Apáczai Csere János is.

Az épület két, téglalap alakú belső udvart zár közre. Belseje boltíves, az ajtó- és ablakkereteket kőből faragták. II. Rákóczi György szerencsétlen kimenetelű lengyel hadjárata következtében 1658 és 1662 között a török-tatár hadak a várost teljesen felégették és kirabolták, emiatt költözött Nagyenyedre az iskola 1662-ben, s azóta is ott működik. Az épületet jelenleg a katonaság használja.

**Majláth főgimnázium** (Nicolae Iorga – volt Unirii – u.13. sz.)

A Majláth főgimnázium kétemeletes, elegáns épület a várpark északi oldalán. Majláth Gusztáv Károly püspök (1897–1938) építtette 1903 és 1906 között. A munkálatokat Vail Rezső komáromi építészmérnök vezette, az építést 99 740 forint és 14 krajcárért vállalta. Az épület görög stílusban épült, annak idején a legmodernebb kívánalmaknak felelt meg. Tornateremmel, nagy és világos tantermekkel, szertárakkal és könyvtárral a Római Katolikus Főgimnázium működött benne 1948-ig, amikor államosították.

Most az 1918. december 1. egyetem költözött bele. Helyén a középkorban épített domonkosrendi zárda és templom állt, melyet a Báthoryak az 1579-ben betelepített jezsuitáknak adtak át, úgyhogy jezsuita templom-, kolostor- és gimnáziumként ismerték. Alig húszévi tanítás után a jezsuitáknak el kellett hagyniuk a várat. A főépület mögött most is áll a kolostor egy része, bolthajtásos egyemeletes épület, amelyet jelenleg az egyetem használ. Ebben kapott helyet a Bethlen akadémia híres könyvtára, amit 1661-ben a török-tatár seregek felgyújtottak és a tűz martalékává vált. 1716-ban a jezsuiták újra visszakapták elkobzott épületeiket, újra kollégiumot alapítottak, ahol 1778-ig, a rend feloszlatásáig működtek. Ekkor rövid ideig a római katolikus teológia költözött az épületbe. Utána, 1898-ig, a templom és a kolostor lebontásáig, papok és világi tanárok tanítottak a főgimnázium elődjében. Az épület helyébe a most is látható impozáns épület került.

**A kisszeminárium épülete** (Nicolae Iorga –volt Unirii – u.11. sz.)

Egyemeletes saroképület, a volt Majláth főgimnázium közvetlen szomszédságában, a Nicolae Iorga és a Mitr. Andrei Şaguna utcák találkozásánál. A fiúnevelő intézetet I. Lipót és Apor István kincstárnok alapította. Ezt az épületet 1694-ben emelték, vagy esetleg restaurálták, egyemeletes, földszintje téglaboltozatos. Az 1948-as államosításig a Majláth főgimnáziumhoz tartozott és a Római Katolikus Fiúnevelő Intézet bentlakása működött benne, de kisszemináriumként volt ismeretes. Az államosítás után hosszú időn keresztül a Fehér megyei tanfelügyelőséghez tartozott az épület, jelenleg a fentebb említett egyetem használja.

**A múzeum** (Mihai Viteazul u. 12-14. sz.)

A múzeum két épületből áll. Az egyik a „Babilon” kétemeletes impozáns épülete, mely apró bástyáival erődítmény benyomását kelti. 1851 és 1853 között építették, bombabiztos, tiszti lakásnak. Vele szemben áll a tiszti kaszinó, amelyet 1898 és 1900 között építettek a szomszédban lakó tisztek szabadidejének kitöltésére.

Az épülethez utólag (1922) diadalív formájú monumentális bejáratot építettek Victor G. Ştefănescu tervei alapján. Ebben az épületben gyűltek össze 1918. december elsején az erdélyi románság képviselői, akik Erdély jövőjéről tárgyaltak.

1887-ben Rainer Zsigmond tanár kezdeményezésére megalakult az Alsó-Fehér megyei történelmi, régészeti és természettudományi társulat, amely a történelmi műemlékek felleltározását és megmentését tűzte ki célul. 1888-ban megalakult a városi múzeum is, a mai 3-as számú elemi iskola épületében (Moldovei u.). A múzeum megszervezésével és vezetésével Cserni Bélát, a katolikus főgimnázium tanárát bízták meg. Létrejöttekor 622 régészeti tárggyal, 1000 darab pénzérmével és néhány száz könyvvel rendelkezett a múzeum.

Cserni Béla titáni munkát végzett, minden idejét a múzeum gyarapítására, ásatásokra, gyűjtésekre áldozta. Levelezést folytatott az akkori idők nagy régészeivel: Thomas Mommsennel, J. Junggal, G. Finalyval, A. von Domaszewskivel és másokkal. A mára már méltatlanul elfelejtett tudós 1916-ban halt meg, óriási gyűjteményt hagyva hátra: 5865 ősidőkből származó leletet, 6544 római kori és 679 középkori tárgyat, 3937 pénzérmét, 7267 természettudományi tárgyat, könyvtárában pedig 4634 könyvet.

A múzeumot 1929-ben a koronázási templom épületének az északkeleti sarkába költöztették. 1958-ban a múzeum rendelkezésére bocsájtották a volt tiszti kaszinót, ahol az „Egyesülés Termét” rendezték be.

1967-ben a múzeum rendelkezésére került a „Babilon” is; az átköltözést követően felvette az „Egyesülési Múzeum” nevet.

A múzeum leltárában több mint 160 000 tárgy szerepel, amelyek magukba foglalják az őskori, ókori, római, közép- és újkori tárgyakat, valamint különböző pénzérméket, illetve a könyvtárat. A római időkből származó kőgyűjteménye egyedülálló az országban. A volt tiszti kaszinó körül 1998-ban, annak emlékére, hogy Románia azelőtt nyolcvan évvel diplomáciai úton megszerezte Erdélyt, mellszobrokat állítottak fel azon személyek tiszteletére, akik a 19. század végén és a 20. század elején valamilyen formában hozzájárultak a román nemzet öntudatra ébredéséhez.

**Koronázási templom** (Mihai Viteazul u. 16. sz.)

1920. június 4-én Trianonban aláírták a békeszerződést Magyarország és Románia között, ugyanebben a hónapban Alexandru Averescu kinevezte a központi koronázási bizottságot, amelynek feladata a gyulafehérvári királykoronázás megszervezése volt. Kezdetben egy impozáns, négyszögű építményt akartak építeni a városban, hogy a résztvevők a koronázást minden oldalról jól láthassák.

A templom építését Nicolae Iorga indítványozta. A terveket Victor G. Ştefănescu készítette. Mintául a târgoviştei fejedelmi templom szolgált, melyet Petru Cercel, Havasalföld fejedelme építtetett 1585-ben.

A templomépítéskor sajnos helyrehozhatatlan károkat is okoztak. Lebontották a vár falait a vár negyedik kapuja és a Szent Mihály bástya között, sőt a bástya egy része is lebontásra került.

1921. március 28-án, húsvét másodnapján tették le a koronázási templom alapkövét. Ferdinánd király április 27-i látogatásakor már készen álltak a templom alapjai. Szeptember 8-án helyezték el a keresztet a toronyra, de a belső festések még nem voltak készen.

A torony 58 méter magas; a templom 750 négyzetméteren fekszik, magassága 40 méter. A templomot négyszögletes, nyitott folyosójú épületrendszer fogja közre. A nyugati oldal két sarkán egyemeletes, bástya-utánzatú épület fogja közre a tornyot. A délkeleti oldalon rendezték be a királyi rezidenciát, melyben utólag a román hadsereg tábori püspökségét helyezték el. Az északkeleti épületrészt, mely szimmetrikus az északnyugatival, múzeumnak szánták.

A harangokat 1922. október első napjaiban húzták fel a toronyba. A templom szentelésére október 8-án került sor. Ferdinándot nyolcévi uralkodás után, október 15-én koronázták újra Gyulafehérváron.

A templom belső festését Costin Petrescura bízták, aki azonban csak 1925-ben fejezte be a munkálatokat. Jelenleg az 1975-ben alapított ortodox püspökség használja a templomot és az épületegyüttest. A két nyitott folyosórészben a római időkből és a középkorból származó kövekből lapidariumot rendeztek be.

**A volt katonakorház**

Ha az ortodox templom baloldalán megyünk be a várba, a Nicolae Iorga (volt Unirii) utcára, a középkori vár főutcájára jutunk, itt volt a Szent Mihály kapu.

Az 1-es számú épületben hosszú ideig a városi közfürdő működött. Városi gőzfürdőként 1901-ben nyitotta meg kapuit és az 1980-as évekig erre a célra használták. A 3-as szám alatti udvaron látható a város legrégebbi kórházépülete. Ebben az épületben rendezték be a katonakórházat 1792-től.

Sokáig mindkét épületben a városi idegkórház volt. A 3 szám alatti volt katonai korházat restaurálták és 2016-ban  Museikon néven múzeumot hoztak létre benne, az ortodox egyház által kiállított ikonok, egyházi könyvek, kegytárgyak gyűjteménye kapott helyet az épületben. Erdélyben ez a legnagyobb ilyen jellegű gyűjtemény.

Továbbhaladva balra, az első utca a Pacii, a valamikori Posta utca. Az 1-es számú ház falán (fent balra), a falfestés alatt – ha jól megfigyeljük – kiolvasható még a Post Gasse utcanév.

Az utcában több figyelemre méltó nagyon régi épület van. A 3-as szám alatt a főegyházmegyei Caritas egyemeletes épülete. A 2-es számú épület középső részén beépített gótikus ablakkeretrész látható. A 4-es számú épületben a Majláth G. Károlyról elnevezett Római Katolikus Szemináriumi Líceum van, amelyet 1995-ben adtak át rendeltetésének. A 9-es szám alatti épület a leg régebbi postaépület a város területén.

**A Batthyaneum** (Gabriel Bethlen – volt Bibliotecii – u.1. sz.)

Már messziről látszik a vár északnyugati sarkában levő, érdekes, háromszögű oromzattal végződő, barokk stílusú épület, amelyet a fogolykiváltással foglalkozó trinitárius rend épített 1719-ben templomnak. Az épület a Károly bástya szomszédságában áll. 1784-ben II. József, a kalapos király betiltotta a trinitárius rendet. A templomot ideiglenesen katonai kórházzá alakították át. A templom alabástrom főoltára Zalatnára került, harangja Sepsiszentgyörgyre. Batthyány Ignác püspök 1792-ben megszerezte az épületet. Az épület felső részén a kor legmodernebb csillagvizsgálóját szerelték fel, mely ma az ország területén található legrégebbi csillagvizsgáló. A csillagvizsgálót 1848-ig csillagász kanonokok látták el és kezelték. Az épület többi részében könyvtárat rendeztek be 1794-ben.

A magját ennek a könyvtárnak az a 20 000 könyv alkotja, amelyet a püspök 1786-ban Bécsben, Migazzi Kristóf bíborostól vásárolt. Ezen kívül vásárolt könyveket Rómából, Nápolyból, Velencéből, Lipcséből, állandóan gyarapítva a könyvtár állományát.

Az idők folyamán az erdélyi püspökök gondoskodása folytán a könyvtár Kelet-Európa leghíresebb és legértékesebb könyvtárává vált.

Sajnos 1949-ben a hatalom erőszakkal elkobozta. Hosszú pereskedés után 1961-ben az állam tulajdonába került. Az 1963-ban beadott fellebbezésre visszautasító választ kapott a püspökség. 1998-ban kormányhatározattal visszaadták az érsekségnek. A kormányhatározatot megtámadták, aminek következtében a mai napig folyik a pereskedés.

Napjainkban a könyvtár állománya mintegy 69 000 példányra tehető, amiből 1678 kézirat (a legrégebbiek a 9. századból származnak), 607 ősnyomtatvány (1500 előtt nyomtatott könyvek), 7950 különböző nyomtatvány a 16–17. századból, mintegy 16 000 nyomtatvány a 18. századból származik. Ugyanakkor 23 nyelven 600 szentíráskiadás is helyet kapott a könyvtárban.

Az országban levő, középkori nyugati nyomdák által nyomtatott könyvek nyolcvan százaléka itt van. A könyvek többsége latin nyelven íródott, de találunk itt magyar, német, olasz, spanyol, francia, héber, örmény nyelven írt könyveket is.

Itt őrzik Báthori Endre bíboros fejedelem miseruháját, valamint Pázmány Péter tintatartóját. Ezen kívül érem- és kőzetgyűjteménye is számottevő. A könyvtárnak mintegy 200 darab 14-18. századból származó miseruha-gyűjteménye van. Ezüstgyűjteményében mintegy 50, nagyobbrészt egyházi vonatkozású tárgy van (kelyhek, cibóriumok, paténák, monstrancia, stb.).

Az itt levő dokumentumok, okmányok nagy része a gyulafehérvári káptalan, a kolozsmonostori konvent, a magyar királyok, erdélyi vajdák és fejedelmek kancelláriáiból került ki.

A könyvtár leghíresebb és legértékesebb darabja a 8. század végéből, a Karoling-korszakból származó *Codex Aureus****,*** mely Máté és Márk evangéliumát tartalmazza, aranytintával pergamenre írva. Az iniciálékat (kezdőbetűk) vékony aranylemezekből készítették. A szegélyrajzokat és miniatúrákat természetes festékkel festették. A motívumok nem ismétlődnek.

A számos értékes könyv közül csak néhányat említünk meg, hiszen lehetetlen lenne mindegyiket felsorolni.

A *Liber de bello Jugurtino* (A Jugurtával vívott háború története) című munkát Sallustius Crispus írta a 10. században. A 12. században íródott a *Psalterium Davidicum cum calendario* (Dávid zsoltárkönyve kalendáriummal), melyet növényi festékkel, arannyal alapozott iniciálékkal díszítettek és pergamenre írtak.

A 13. századból a *Biblia Sacra* (Szent Biblia) gyönyörű miniatúrákkal díszített, élénk színű növényi festékkel színezett kézirat. Ugyanebből az időszakból maradt ránk két szerződés is (az egyik 1287-ből, a másik 1291-ből), melyek a székesegyházon végzett munkálatokkal kapcsolatban íródtak.

A 14. századból (1320 táján) jegyezték le a *Gyulafehérvári sorok* magyar nyelvemléket. A 16 sornyi kéziratra Varjú Elemér talált rá 1898-ban.

A 15. századból származik a *Codex Burgundus* (Burgundi Kódex), mely 55 miniatúrával művésziesen kidolgozott kézirat.

A könyvtár belső berendezése, amely a 18. század végéről maradt ránk, szintén egyedülálló a maga nemében.

**A római katolikus teológiai intézet** (Gabriel Bethlen – volt Bibliotecii – u. 3. sz.)

Batthyány Ignác püspök 1792-ben a trinitárius templommal együtt a kolostort is megkapta. Itt rendezték be az 1753-ban Stoyka Zsigmond püspök által alapított, a Megtestesült Bölcsességről (Seminarium Incarnatae Sapientiae – SIS) elnevezett papneveldét.

A trinitárius kolostor épülete a Batthyaneumhoz tapadó, hátsó bolthajtásos, egyemeletes épület, melynek hátsó fala egyben a középkori vár fala is. A belső udvaron Kapisztrán Szent János szobra látható. A szobor a vár 1849-es ostroma idején leégett, később lebontásra került ferences kolostorból került ide.

Az utca felőli épület két részben épült. Mai formáját Márton Áron (1938–1980) és Jakab Antal (1980–1990) püspöksége idején nyerte el. A homlokzaton két címer látható. A baloldali Fogarassy Mihály (1864–1882) püspök címere, ő építtette 1877-ben az úgynevezett Fogarassy- szárnyat. A nagykapu fölött Márton Áron püspök címere van.

**Az Apor palota** (Gabriel Bethlen – volt Bibliotecii – u. 5. sz.)

Az Apor palota a teológiai intézet közvetlen szomszédságában áll, egyemeletes épület, párhuzamos az úttal. Az Apor család építtette a 17. században. A család kiemelkedő alakja, gróf Apor István (1638–1704) Erdély kincstartója volt, korának egyik leggazdagabb embere. Az épület késő-reneszánsz stílusban épült, az északi fala a középkori vár fala volt.  Szépek a kőből faragott ajtó- és ablaktokjai, valamint a kőből faragott lépcsőfeljárata és karzata. A főbejárat fölött a két oroszlán őrizte családi címer látható. Egy ideig a katonai parancsnokság székelt benne, később a városi rendőrparancsnokság használta. Utána a mezőgazdasági iskola bentlakása, majd később könyv-lerakatként használták. 1990 és 1997 között nagyon tönkrement, szinte mindent elhordtak belőle, amit el tudtak vinni. Nemrég konzerválták, és remélhetőleg vissza fogja kapni a régi fényét.

**A szász székek háza** (Gabriel Bethlen – volt Bibliotecii – u. 7. sz.)

Az utca végén, balra látható egy majdnem U alakú, egyemeletes épület, melyet a szászok építettek a 17. században. Gyakorlatias nemzet lévén, ha a városba jöttek gyűlésre, vagy egyéb ügyes-bajos dolguk rendezésére, itt szálltak meg. Az idősebb nemzedék a volt prefektúraként ismeri, mivel, amikor 1929-ben, évszázadok után a megye adminisztrációja Nagyenyedről visszakerült Gyulafehérvárra, ebben az épületben működött a prefektúra 1938-ig.

Hosszú ideig nagyon romos állapotban állt, de 1995 után szépen rendbeszedték, és most a megyei tanfelügyelőség székel benne. Az északi szárnyát most renoválják, 2001 elején került rá a tető.

A vár utcarendszere az elmúlt évezredben nem sokat változott. Talán a legnagyobb változás a Vauban-stílusú várrendszer felépítésekor történt, amikor a főutca egy párhuzamos utcába került át.

 Sok fejtőrést okozott Bethlen Miklós kancellár háza helyének meghatározása, amit a különböző szerzők más-más helyen jelölnek. Hol az Apor palotát vagy annak az utcára merőlegesen eső részét, hol a szászok házát tartották Bethlen Miklós kancellár házának A megoldást G. M. Visconti 1711-ben készített térképe adja, amin Bethlen Miklós háza a későbbi trinitárius kolostor helyén állott, amely ma a római katolikus teológia belső épülete. Az épület földszintjén kápolna van, az emeleten pedig az Aula Magna. A kérdés az, hogy a kancellár házát a kolostor építésekor lebontották-e, vagy a mostani épület egy részét képezi.

**Gyulafehérvár 1990 után**

A politikai változás gazdasági katasztrófát hozott a városra. A meglévő gyárak, üzemek nagy része megszűnt, sokan külföldre mentek dolgozni. 2000 után ipari parkot hoztak létre, új lendületet kapott az iparosítás, új munkahelyek keletkeztek. Az üzletek nagy része a felsővárosba nyílt meg, a kereskedelmi forgalom az alsóvárosban nagyon visszaesett. Ez érthető, mivel a felsővárosban sok fiatal család él, míg az alsóváros elöregedő félben van. A város életét az itt létrehozott egyetem is felpezsdítette.

    Befejezésül talán még el kell mondanom, hogy 2000-től napjainkig a vár és a környezete főnixmadárként újjáéledt, csodálatos átalakuláson ment át. A NATO-ban való belépés miatt a katonaság kiürítette a várat, és a polgármester, Mircea Hava a várat és annak épületeit szépen rendbe szedette. A vársáncot, amit az ortodox katedrális építésekor betömtek, kitakaríttatta, most éppen a volt fejedelmi palota renoválásán dolgoznak. A vár nagyon szép lett, nagyon sok turista látogatja. A székesegyházon is dolgoznak, kívül-belül renoválják. 2009-ben ünnepelték a Gyulafehérvári Római Katolikus Püspökség (Érsekség) alapításának ezredik évfordulóját. Tehát az érsekség a legrégebbi intézmény Romániában, régebbi, mint maga az ország.

Gyulafehérvár még sok meglepetést tartogat a kutatók számára, a város látogatóinak pedig egyedülálló élményt nyújt. A célom ezzel a monográfiával kettős: megadni Gyulafehérvárnak a neki kijáró helyet a magyar történelemben, és az olvasók szívébe becsempészni a város szeretetét és csodálatát.

**\*\*\*\*\*\***

**Felhasznált fontosabb forrásmunkák:**

A gyulafehérvári Római Katolikus Főgimnázium Értesítője – 1896-1897; 1900-1901.

Alsófehérmegye nagy képes naptára 1913. évre. Kiadja Papp György 1913.

Az alsófehérmegyei történelmi, régészeti és természettudományi társulat évkönyvei 1888-1910 Kolozsvár.

Ávéd Jákó. Gyulafehérvári kalauz. Gyulafehérvár 1908 Papp György könyvnyomdája.

Bagossy Bertalan: Az erdélyi katolicizmus múltja és jelene. Dicsőszentmárton 1925.

Batthyanaeum – Szerkeszti és kiadja Gyárfás Elemér, Brassó, 1913.

Carmen-Maria Petrişor: Colecţia de argintărie a bibliotecii „Batthyaneum” din Alba Iulia (II) Apulum XXII 1985, 129 old. Alba Iulia

C. M. Petrişor: Colecţia de argintărie a catedralei romano-catolice „Sf. Mihail” din Alba Iulia (I)  Colecţia- Apulum- Alba Iulia.

Dr. Bitay Árpád: Az Alba Iulia-i R. Kat. Székesegyház és Környéke. Püspöki Lyceumi Könyvnyomda, Gyulafehérvár, 1936.

Dr. Marton József: A Gyulafehérvári Római Katolikus Teológia. Idea Print, Kolozsvár.

Dr. Marton József: Az Erdélyi (Gyulafehérvári) Egyházmegye története. Gloria nyomda, Kolozsvár, 1993.

D. Lupan, I. Haţieganu: Elemente de arhitectură barocă la biserica reformata din Alba Iulia. Apulum.

Dr. Temesváry János: Erdély választott püspökei (1618-1695) első rész és második rész Szamosújvár 1913-1914.

Dr. Temesváry János: Erdély középkori püspökei Kolozsvár 1922.

Entz Géza: A gyulafehérvári székesegyház. Akadémiai Kiadó, Budapest, 1958.

Gheorghe Anghel: Noi date în legătură cu vechea cetate medievală de la Alba Iulia. Colecţia- Apulum-Alba Iulia.

Gheorghe Anghel: Fortificaţia bastionară de la Alba Iulia. Colecţia Apulum- Alba Iulia.

Gheorghe Anghel: Despre evoluţia a oraşului antic, medieval şi modern Alba Iulia. Apulum XXXI. 1994. 283. old. Alba Iulia.

Gheorghe Anghel, Nicolae Josan: Locuitori esplanadei fortificaţiei din Alba Iulia în anii 1804 si 1858. Colecţia- Apulum- Alba Iulia.

Gheorghe Anghel: Cetăţile medievale de la Alba Iulia. Colecţia- Apulum-Alba Iulia.

Gheorghe Anghel, Toma Goronea: Primul proiect a fortificaţiei bastionare din Alba Iulia întocmit de inginerul Giovani Morando Visconti în anul 1714. Apulum XXXVI. 1999. 289. old. Alba Iulia.

I. Berciu, Al. Popa, Horia Ursu: Cetatea Alba Iulia. Editura Meridiane Bucureşti 1968.

I. Berciu – Gh. Anghel: Alba Iulia. Stadion Könyvkiadó, Bukarest, 1971.

Ileana Dârja: Din istoria bibliotecii „Batthyaneum” etapa I: 1798-1826. Apulum XXXIV. 1997. 349. old. Alba Iulia.

Kellner Ferenc: Gyulafehérvári séták (kézirat).

Király Pál: Gyulafehérvár története 1892 Kolozsvár.

Kovács András: Gyulafehérvár – Szent Mihály Székesegyház. Utilitas Könyvkiadó, Kolozsvár, 1997.

Köpeczi Béla: Erdély története I.- II.- III. kötet. Akadémiai kiadó Budapest 1988.

László Elek: Egy gyulafehérvári polgárnak naplója az 1848/49. évi forradalom alatt. Szeged 1998.

Magyari András: A Horea vezette 1784. évi parasztfelkelés a források tükrében. Kriterion könyvkiadó, Bukarest 1984.

Máté Pál: Gyulafehérvár a két világháború között. Szakdolgozat. Gyulafehérvár, 1995.

Mihai Blajan, E. Stoicovici, D. Botezatu: Monedele descoperite în cimitirul feudal timpuriu (sec. XI.) de la Alba Iulia str. Vânătorilor (1979-1980). Colecţia- Apulum- Alba Iulia.

Mihai Spielman: Izvoare şi mărturii referitoare la evreii din România. Bucureşti 1988.

Moshe Carmilly-Weinberger: A zsidóság története Erdélyben (1623-1944) Budapest MTA Judaisztikai Kutatócsoport 1995

Nicolae Josan - Liana Popa: Cetatea Alba Iulia în timpul revoluţiei din 1848-1849. Kézirat.

Vasile Moga: De la Apulum la Alba Iulia – fortificaţiile oraşului. Editura Sport Turism, 1987.

Vasile Moga: Un secol de la debutul investigaţiilor în castrul roman de la Apulum. Alba Iulia, 1997.

Victor Eskenazi: Izvoare si marturii referitoare la evreii din Romania. Bucuresti 1986.

                             =======================================

Küldte a Windows [Posta](https://go.microsoft.com/fwlink/?LinkId=550986)